钦定古今图书集成/理学汇编/经籍典/第037卷 > 《太史公自叙赞》前人
## 钦定古今图书集成/理学汇编/经籍典/第037卷 > 《太史公自叙赞》前人

维我汉，继五帝末，流接三代，统业周道废秦拨去古
文，焚灭《诗》《书》，故明堂石室，金匮玉版，图籍散乱。于是
汉兴，萧何次律令，韩信申军法，张苍为章程，叔孙通
定礼仪，则文学彬彬稍进，《诗》《书》往往间出矣。自曹参
荐盖公言黄、老，而贾生、晁错明申、商，公孙弘以儒显，
百年之间，天下遗文古事，靡不毕集。太史公、太史公
仍父子相续，纂其职曰：“於戏！余维先人，尝掌斯事，显
于唐、虞，至于周，复典之。故司马氏世主天官，至于余，
钦念哉！钦念哉！罔罗天下，放失旧闻，王迹所兴，原始
察终，见盛观衰，论考之行事，略推三代，录秦、《汉》，上记
轩辕，下至于兹，著《十二本纪》，既科条之矣，并时异世
年差不明，作《十表》。礼乐损益，律历改”易兵权，山川鬼
神，天人之际，承敝通变，作《八书》。二十八宿环北辰，三
十辐共一毂，运行无穷，辅弼股肱之臣配焉，忠信行
道，以奉主上，作《三十世家》，扶义倜傥，不令己失时，立
功名于天下，作《七十列传》，凡百三十篇，五十二万六
千五百字，为《太史公书序略》。以“拾遗补艺，成一家之
言。厥协六经异传，整齐百家杂语，藏之名山，副在京
师，俟后世圣人君子。”